Folketing
2007-05-10

Vi vil ikke acceptere det. Det skal også være sådan, at alle tager afstand fra volden, og det er egentlig også min opfattelse, at vi i dag er nået dertil, at der er en forståelse for, at det her er helt uacceptabelt. Der er ikke nogen, der på nogen måde går ind og forsvarer, at der sker vold, heller ikke i hjemmene. Det, der så også er vigtigt, er jo, at myndighederne griber resolut ind, når det så alligevel sker. Den politimæssige indsats går jo på voldsanmeldelsen, og vi har skærpet strafferammerne, således at der bliver givet markante straffe i dag til voldsudøveren. Vi har jo også fået ændret lovgivningen, således at når der først foreligger en anmeldelse om hustruvold, kan den anmeldelse ikke trækkes tilbage. Det kunne man i gamle dage, men det kan man ikke længere. Sagen skal køres igennem, fordi man har haft en formodning om, at mange af de kvinder, der trak anmeldelserne tilbage, gjorde det, fordi de blev truet til det, eller fordi de ikke turde føre sagerne igennem. Så de bliver kørt i dag.